Kierch Manternach

D'Kierch zu Manternach ass eng kathoulesch Kierch, déi zur Par Musel a Syr Saint-Jacques, zum Dekanat Osten an zu der Gemeng Manternach gehéiert.

De Patréiner ass den hellege Brictius, deem säi Fest den 13. November gefeiert gëtt.

Se steet am Kirchewee, enger Sakgaass. Vis-à-vis vun der Kierch siin d'Gemengenhaus an de Kierfecht.

 Geschicht 
Nodeems sech am 19. Joerhonnert an der Géigend vu Manternach eng bedeitend Eisen- a Pabeierindustrie entwéckelt hat, wouduerch d'Awunnerzuel sech stänneg vergréissert hat, gouf déi al an deelweis baufälleg Kierch, déi op der haiteger Plaz virun der Kierch stoung, ze kleng an den deemolege Paschtouer Nicolas Graff huet proposéiert eng nei ze bauen. No den néidege Viraarbechte gouf de 7. Mäerz 1863 de Bau ëffentlech ausgeschriwwen, an den Entreprener Ludwig vu Kanech krut den Zouschlag. Den 3. Juni 1863 gouf de Grondstee geluecht a schonn den 12. Juni 1865 gouf déi nei Kierch konsekréiert.

1915 gouf en neien Haaptaltor opgeriicht, en Duxall gebaut an deen alen Harmonium duerch eng Uergel ersat.

1919 goufen déi al Fënsteren am Chouer duerch neier ersat, wat 1928 och mat de Fënsteren am Kiercheschëff geschitt ass.

2014 gouf d'Kierch baussen nei ugestrach. Den Tuerm vun der Kierch krut am November-Dezember 2014 eng nei Spëtzt, well d'Gehëlz net méi stabil genuch war. Am Tuerm hat 1908 de Blëtz ageschloen, wat bei de Reparaturaarbechte vun 2014 confirméiert gouf, well Spuere vun der Reparatur vun deemools fonnt goufen.Den neie Kierchtuerm ass an der Maach Robert Mehlen den 29. November op mywort.lu

De 15. November 2015 gouf a Presenz vum Äerzbëschof Jean-Claude Hollerich den 150. Jubiläum vun der Kierch gefeiert an eng Erënnerungsplack virun der Kierch ageweit.Guy Seyler: 150 Kerzen für eine Kirche am Luxemburger Wort vum 17. November 2015, S. 24

Den 2. Mäerz 2018 gouf se als nationaalt Monument klasséiert.

 Klacken 
Am Klackentuerm hänke 4 Klacken:
 D'Klack Do gouf 1983 zu Saarburg vun der Klackegéisserei Mabilon gegoss a weit 400 Kg.
 D'Klack La gouf 1894 zu Saarburg vun der Klackegéisserei Mabilon gegoss a weit 600 Kg.
 D'Klack Sol gouf 1965 an der Äifeler Klackegéisserei gegoss a weit 700 Kg.
 D'Klack Fa gouf 1965 an der Äifeler Klackengéisserei gegoss a weit 1000 Kg.

 Kuckt och
 Lëscht vu reliéise Gebaier zu Lëtzebuerg
 Lëscht vun de Lëtzebuerger Paren
Lëscht vun de fréiere Lëtzebuerger Paren

 Um Spaweck 

 Websäit vum Parverband Maacher, Mäertert, Widdebierg, Wormer
 D'Fënstere vun der Kierch vu Manternach op der Websäit vun der Stiftung Forschungsstelle Glasmalerei des 20. Jh. e. V. 
 D'Uergel vun der Kierch op Orgues.lu

Manternach
Kierch Manternach
Kategorie:Bauwierker 1864
Kategorie:Klasséiert Kierchen a Kapellen
Manternach